A TANÁCS 1359/2008/EK RENDELETE
(2008. november 28.)
a közösségi halászhajók egyes mélytengeri halállományokra vonatkozó halászati lehetőségeinek a 2009. és 2010. évre történő meghatározásáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a halászati erőforrások közös halászati politika alapján történő védelméről és fenntartható kiaknázásáról szóló, 2002. december 20-i 2371/2002/EK tanácsi rendeletre (1) és különösen annak 20. cikkére,
tekintettel a Bizottság javaslatára,
mivel:
(1)
A 2371/2002/EK rendelet 4. cikke értelmében a Tanács a rendelkezésre álló tudományos szakvélemények, valamint az említett rendelet 31. cikke alapján létrehozott regionális tanácsadó testületektől kapott valamennyi szakvélemény figyelembevételével elfogadja azokat az intézkedéseket, amelyek szükségesek a vizekhez és az erőforrásokhoz való hozzájutásnak és a halászati tevékenységek fenntartható végzésének a biztosításához.
(2)
A 2371/2002/EK rendelet 20. cikke értelmében a Tanács feladata, hogy halászati területenként vagy területcsoportonként meghatározza a halászati lehetőségeket, valamint hogy e lehetőségeket az előírt kritériumok alapján elossza.
(3)
A Nemzetközi Tengerkutatási Tanács (ICES) legutóbbi, egyes mélytengeri halállományokra vonatkozó tudományos szakvéleménye rámutat, hogy a szóban forgó állományok halászata nem fenntartható módon folyik, és hogy az állományok fenntarthatósága érdekében csökkenteni kell a rájuk vonatkozó halászati lehetőségeket.
(4)
Az ICES arra is felhívta a figyelmet, hogy az atlanti tükörhal halászata túlzott mértékű az ICES VII alterületen. A tudományos szakvélemény ezenkívül arra is rámutat, hogy az ICES VI alterületen jelentősen csökkent az atlanti tükörhal állománya, továbbá azonosítottak olyan területeket, ahol e faj sebezhető csoportosulásai találhatók. Ezért e területeken indokolt betiltani az atlanti tükörhal halászatát.
(5)
A mélytengeri állományok halászatára vonatkozó különleges hozzáférési követelmények és kapcsolódó feltételek megállapításáról szóló, 2002. december 16-i 2347/2002/EK tanácsi rendelettel (2) összhangban az említett rendelet I. mellékletében meghatározott mélytengeri fajokra vonatkozó halászati lehetőségeket kétévente kell megállapítani. Ez alól azonban kivételt képeznek az aranylazac és a kék menyhal állományai, amelyekre vonatkozóan a halászati lehetőségeket a Norvégiával évenként folytatott tárgyalások eredményének függvényében kell meghatározni. A szóban forgó állományokra vonatkozó halászati lehetőségeket ezért az éves halászati lehetőségekről szóló, a Tanács által decemberben meghozandó rendeletben kell megállapítani.
(6)
A kvóták hatékony kezelése érdekében meg kell határozni a halászati műveletekre irányadó egyedi feltételeket.
(7)
A teljes kifogható mennyiségek (TAC) és kvóták éves kezelésére vonatkozó kiegészítő feltételek bevezetéséről szóló, 1996. május 6-i 847/96/EK tanácsi rendelet (3) 2. cikkének megfelelően meg kell jelölni, hogy mely állományokra vonatkoznak az abban rögzített intézkedések.
(8)
Az e rendeletben előírt intézkedéseket az Atlanti-óceán északkeleti részén halászatot folytató tagállamok névleges fogási statisztikájának benyújtásáról szóló, 1991. december 17-i 3880/91/EGK tanácsi rendeletben (4) meghatározott ICES-övezetekre, valamint az Atlanti-óceán északi részén kívüli egyes területeken halászatot folytató tagállamok által a névleges fogási statisztikák benyújtásáról szóló, 1995. október 23-i 2597/95/EK tanácsi rendeletben (5) meghatározott CECAF-övezetekre (Kelet-közép-atlanti Halászati Bizottság) történő hivatkozással kell rögzíteni.
(9)
A halászati lehetőségeket a vonatkozó közösségi jogszabályokkal összhangban kell felhasználni, különös tekintettel a tagállami halfogásokra vonatkozó információk feljegyzésére vonatkozó részletes szabályok megállapításáról szóló, 1983. szeptember 22-i 2807/83/EGK bizottsági rendeletre (6), a halászhajók jelzésére és okmányaira vonatkozó részletes szabályok megállapításáról szóló, 1987. május 20-i 1381/87/EGK bizottsági rendeletre (7), a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendeletre (8), a különleges halászati engedélyekre vonatkozó általános rendelkezések megállapításáról szóló, 1994. június 27-i 1627/94/EK tanácsi rendeletre (9), a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendeletre (10), a 2347/2002/EK rendeletre, valamint a Balti-tenger, a Bæltek és az Øresund halászati erőforrásainak technikai intézkedések révén történő védelméről, a 2005. december 21-i 2187/2005/EK tanácsi rendeletre (11).
(10)
A közösségi halászok megélhetésének biztosítása érdekében fontos, hogy e halászati tevékenységek végzése 2009. január 1-jén megkezdődhessen. Az ügy sürgősségére tekintettel a nemzeti parlamenteknek az Európai Unióban betöltött szerepéről szóló, az Európai Unióról szóló szerződéshez és az Európai Közösségeket létrehozó szerződésekhez csatolt jegyzőkönyv I. pontja 3. bekezdésében említett hathetes időszak alól mentességet kell biztosítani,
ELFOGADTA EZT A RENDELETET:
1. cikk
Tárgy
Ez a rendelet a 2009. és 2010. évre rögzíti a közösségi hajóknak a mélytengeri fajok állományaira vonatkozó éves halászati lehetőségeit a halfogási korlátozások hatálya alá tartozó közösségi vizeken és egyes nem közösségi vizeken, valamint meghatározza e halászati lehetőségek felhasználásának egyedi feltételeit.
2. cikk
Fogalommeghatározások
(1) E rendelet alkalmazásában a „mélytengeri halászati engedély” a 2347/2002/EK rendelet 3. cikkében említett halászati engedély.
(2) Az ICES- és CECAF-övezetek a 3880/91/EGK rendeletben, illetve a 2597/95/EK rendeletben meghatározott övezetek.
3. cikk
A halászati lehetőségek rögzítése
A közösségi hajók mélytengeri halállományokra vonatkozó halászati lehetőségei a mellékletben foglaltak szerint kerültek rögzítésre.
4. cikk
A tagállamok közötti felosztás
A mellékletben előírt halászati lehetőségek tagállamok közötti elosztása nem érinti:
a)
a 2371/2002/EK rendelet 20. cikkének (5) bekezdése szerinti kvótacseréket;
b)
a 2847/93/EGK rendelet 21. cikkének (4) bekezdése és 32. cikkének (2) bekezdése, valamint a 2371/2002/EK rendelet 23. cikkének (4) bekezdése szerinti újrafelosztásokat;
c)
a 847/96/EK rendelet 3. cikke alapján megengedett további kirakodásokat;
d)
a 847/96/EK rendelet 4. cikkének megfelelően visszatartott mennyiségeket;
e)
a 847/96/EK rendelet 5. cikke, valamint a 2371/2002/EK rendelet 23. cikkének (4) bekezdése szerinti levonásokat.
5. cikk
A kvóták rugalmassága
A 847/96/EK rendelet alkalmazásában az e rendelet mellékletében foglalt valamennyi kvóta analitikai kvótának tekintendő.
A 847/96/EK rendelet 5. cikkének (2) bekezdése szerinti intézkedések azonban nem vonatkoznak ezekre a kvótákra.
6. cikk
A fogások és járulékos fogások kirakodásának feltételei
(1) Az olyan állományból fogott halak, amelyre a halászati lehetőségeket e rendelet rögzíti, csak abban az esetben tarthatók a hajón vagy rakodhatók ki, ha azokat egy olyan tagállam valamely hajója halászta ki, amely nem merítette ki a számára megállapított kvótát. A kvótába az összes kirakodott fogást be kell számítani.
(2) Az (1) bekezdés nem alkalmazandó azokra a fogásokra, amelyeket a 850/98/EK rendelet 43. cikke alapján végzett tudományos vizsgálatok során halásztak ki. Az ilyen fogásokat nem kell beszámítani a kvótába.
7. cikk
Atlanti tükörhal
(1) Az atlanti tükörhalra irányuló halászat tilos az alábbi tengerszakaszokon:
a)
az alábbi pontokat sorrendben loxodromákkal összekötő vonallal határolt tengerszakasz:
é. sz. 57°00′, ny. h. 11°00′
é. sz. 57°00′, ny. h. 8°30′
é. sz. 56°23′, ny. h. 8°30′
é. sz. 55°00′, ny. h. 8°30′
é. sz. 55°00′, ny. h. 11°00′
é. sz. 57°00′, ny. h. 11°00′
b)
az alábbi pontokat sorrendben loxodromákkal összekötő vonallal határolt tengerszakasz:
é. sz. 55°30′, ny. h. 15°49′
é. sz. 53°30′, ny. h. 14°11′
é. sz. 50°30′, ny. h. 14°11′
é. sz. 50°30′, ny. h. 15°49′
c)
az alábbi pontokat sorrendben loxodromákkal összekötő vonallal határolt tengerszakasz:
é. sz. 55°00′, ny. h. 13°51′
é. sz. 55°00′, ny. h. 10°37′
é. sz. 54°15′, ny. h. 10°37′
é. sz. 53°30′, ny. h. 11°50′
é. sz. 53°30′, ny. h. 13°51′
Ezeket a pozíciókat, valamint a megfelelő loxodromákat és hajópozíciókat a WGS84 szabványnak megfelelően kell kiszámítani.
(2) A mélytengeri halászati engedéllyel rendelkező hajók, amelyek beléptek az (1) bekezdésben meghatározott területekre, nem tárolnak a fedélzeten vagy nem raknak át semmilyen mennyiségű atlanti tükörhalat, illetve a hajóút végén nem rakodnak ki semmilyen mennyiségű atlanti tükörhalat, kivéve ha:
a)
az áthaladás során a fedélzeten tárolt valamennyi halászeszköz le van szíjazva és fel van csévélve, összhangban a 2847/93/EGK rendelet 20. cikkének (1) bekezdésében foglalt feltételekkel; vagy
b)
az áthaladás során az átlagos sebesség legalább 8 csomó.
(3) A tagállamok biztosítják, hogy a mélytengeri halászati engedéllyel rendelkező hajók megfelelő felügyeletét olyan halászati felügyelő központok (Fisheries Monitoring Centres -FMC) lássák el, amelyek a hajóknak az (1) bekezdésben meghatározott területekre való belépése, azon történő keresztülhaladása, illetve az onnan való kilépése észlelésére és a vonatkozó adatok rögzítésére alkalmas rendszerrel rendelkeznek.
8. cikk
Hatálybalépés
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2009. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 28-án.